
Linnavara tasuta võõrandamine
(kinnistu Kraavi tänav 2, Narva)
Narva Linnavalitsus võtab vastu protokollilise otsuse:

1. Taotleda Narva Linnavolikogult otsuse vastuvõtmist Narvas Kraavi tänav 2 asuva kinnistu tasuta võõrandamiseks vastavalt lisatud Narva Linnavolikogu otsuse eelnõule. 

2. Volitada Narva Linnavalitsuse Linnavara- ja majandusameti direktori kohusetäitjat               Tamara Luigas’t antud küsimuses ette kandma Narva Linnavolikogu istungil.

Linnavara tasuta võõrandamine
(kinnistu Kraavi tänav 2, Narva)
  

1. ASJAOLUD JA MENETLUSE KÄIK

Narva Linnavalitsusele saabus 13.12.2010 Haridus- ja Teadusministeeriumilt ettepanek Narva linnas Kraavi tänav 2 asuva kinnistu tasuta võõrandamiseks.

Eelnimetatud asukohal asuv Narva Vanalinna Riigikool on Vabariigi Valitsuse 23.09.2010 korraldusega nr 376 kinnitatud investeeringute objektide loetelus, mida renoveeritakse energiasäästlikumateks Kyoto protokolli artikli 17 kohaste lubatud heitkoguse ühikutega kauplemise kokkuleppe alusel saadavatest finantsvahenditest.

Samas on heitkoguste ühikutega kauplemise kokkuleppes ning eespoolnimetatud korralduses lisaklausel, mille kohaselt võib Narva Vanalinna kooli peahoone energiatarbimist vähendavaid investeeringuid teha üksnes pärast nimetatud kinnisasja võõrandamist või pikaajalisse kasutusse andmist riigile või Riigi Kinnisvara Aktsiaseltsile. Oluline on see, et hoone täielikuks renoveerimiseks on vaja kaasata olulises mahus täiendavaid vahendeid mida Haridus- ja Teadusministeerium taotleb 2012.a. riigieelarvest ühe prioriteedina.

Lähtudes eeltoodust teeb Haridus- ja Teadusministeerium Narva Linnavalitsusele ettepaneku algatada Narva linnas asuva kinnistu Kraavi tänav 2 tasuta võõrandamine Eesti Vabariigile. Lähtuvalt riigieelarve menetlemise ajal tehtavatest otsustest võib kõne alla tulla nimetatud kinnistu andmine Riigi Kinnisvara AS-i aktsiakapitali või Riigi Kinnisvara AS-i kasuks hoonestusõiguse seadmine, kuid igal juhul garanteerib Haridus- ja Teadusministeerium kinnistu kasutamise sihtotstarbeliselt Narva Vanalinna Riigikooli kasutusse.

Narva linnas Kraavi tänav 2, asuv kinnistu, katastritunnusega 51101:002:0065, maa sihtotstarve – 100% ühiskondlike ehitiste maa, pindalaga  5 024 m2, on Narva Linnavalitsuse Linnavara- ja Majandusameti (registrikood 75029837) bilansis,  bilansiline maksumus 19 057 462,06 krooni. 

Lähtuvalt Narva Linnavalitsuse 03.09.2003 korraldusest nr 664-k olid Narva Vanalinna Kooli, asukohaga Kraavi tänav 2 ruumid antud Haridus- ja Teadusministeeriumile avalikku enampakkumist korraldamata määramata ajaks tasuta kasutusse Narva Vanalinna Riigikooli õppetegevuse korraldamiseks. 03.09.2003.a. on Narva Linnavalitsuse Linnavaraameti ja Haridus- ja Teadusministeeriumi vahel sõlmitud linnavara tasuta kasutamise leping nr 1-398/b. 

Narva Linnavalitsuse linnavarakomisjoni 15.12.2010 istungil (protokoll nr 12) võeti vastu järgmine otsus: pidada võimalikuks tasuta võõrandada eelnimetatud linnavara Narva Linnavolikogu otsustuskorras  Eesti Vabariigile. 
2. ÕIGUSLIKUD ALUSED
Kohaliku omavalitsuse korraldamise seaduse (edaspidi KOKS) § 30 lõike 1 punkti 1 kohaselt linnavalitsus valmistab ette volikogus arutamisele tulenevaid küsimusi, lähtudes valitsuse seisukohtadest või linnavolikogu otsustest. Käesoleva otsuse eelnõu ettevalmistamisel lähtub Narva Linnavalitsus järgmisest asjaoludest.   

KOKS § 22 lõike 1 punkti 6 kohaselt volikogu ainupädevusse kuulub linnavara valitsemine, kasutamine ja käsutamise korra kehtestamine. Narva linnas linnavara käsutamisega seotud küsimusi reguleerivad Narva Linnavolikogu 21.06.2005 määrus nr 20/57 „Linnavara eeskiri” (edaspidi ka Linnavara eeskiri) ja Narva Linnavolikogu 09.06.2005 määrus nr 18/55 “Linnavara võõrandamise korra” (edaspidi ka Kord).

Korra punkti 4.3 kohaselt linnavara võib võõrandada, kui vara ei ole vajalik linna valitsemiseks, kuid on vajalik riigile või muule avalik-õiguslikule isikule tema seaduses sätestatud ülesannete täitmiseks. Eesti Vabariigi haridusseaduse § 4 lõike 1 kohaselt riik ja kohalik omavalitsus tagavad Eestis igaühe võimalused koolikohustuse täitmiseks ja pidevõppeks õigusaktides ettenähtud tingimustel ja korras ning vastavalt sama paragrahvi lõikele 2 tagavad riik ja kohalik omavalitsus Eesti territooriumil võimaluse omandada avalikes haridusasutustes ja ülikoolides eestikeelne haridus kõigil haridustasemetel. Seega Narvas Kraavi tänav 2 asuv kinnistu on vajalik riigile tema seaduses sätestatud ülesannete täitmiseks ning võib kinnistu võõrandada, lähtudes Korra punktist 4.3. 

Linnavara eeskirja punkti 63 kohaselt linnavara võib võõrandada tasu eest või tasuta, avalikul enampakkumisel (suulisel või kirjalikul) või eelläbirääkimistega pakkumisel. Linnavara võib võõrandada muul viisil otsustuskorras linnavolikogu otsusega. Vastavalt Korra punktidele 16.1, 16.1.1 linnavara võib tasuta võõrandada, kui vara on vajalik riigile või muule avalik-õiguslikule isikule tema seaduses sätestatud ülesannete täitmiseks  tulenevalt linna huvides ning vastavalt Korra punktile 16.2 linnavara võõrandatakse tasuta üksnes Linnavolikogu otsustel.

Kuna Kord ei reguleeri otsesõnaliselt tasuta võõrandamise lisatingimusi, võib käesoleva otsuse vastuvõtmisel võtta aluseks analoogia järgi Korras sätestatud müügilepingu tingimused. Nii, Korra punkti 71 kohaselt sõlmitavatele linnavara müügilepingutele (antud juhul tasuta võõrandamise lepingule) ja nende muudatustele kirjutab Narva linna nimel alla linnapea, tema äraolekul – tema poolt volitatud isik.

Korra punkti 72 kohaselt linnavara müügilepingu (antud juhul tasuta võõrandamise lepingule) ja selle muutmise lepingu notariaalse tõestamisega seotud kulud, samuti vara riiklikes registrites registreerimisega seotud kulud kannab ostja.

Korra punkti 75 kohaselt juhul, kui linnavara võõrandatakse lisatingimuste kehtestamisega investeerimis- või muude kohustuste näol, peab müügilepingus (antud juhul tasuta võõrandamise lepingus) olema märgitud, et nimetatud vara edasine võõrandamine või koormamine võib toimuda ainult Narva linna kirjalikul nõusolekul, mis vormistatakse linnavalitsuse vastava korraldusega. Hooneregistrisse ja kinnistusraamatusse peavad olema võõrandamise või koormamise kohta tehtud linna nõusolekut tõendavad kanded. 

Tasuta võõrandamise leping on oma olemuses kinkeleping võlaõigusseaduse (edaspidi VÕS)      § 259 lõike 1 tähenduses, kuna antud lõike kohaselt kinkelepinguga kohustab üks isik (kinkija) tasuta teisele isikule (kingisaaja) üle andma talle kuuluva eseme ja tegema võimalikuks omandi ülemineku kingisaajale või tasuta varalisest õigusest kingisaaja kasuks loobuma või muul viisil kingisaajat rikastama. Seega võib käesoleva otsuses nimetatud tasuta võõrandatava kinnistu üleandmisel juhinduda kinkelepingut reguleerivate VÕS sättega. VÕS § 267 lõike 3 kohaselt kinkija võib enne kingitud eseme kingisaajale üleandmist lepingu täitmisest keelduda ja lepingust taganeda, kui kingisaaja jätab õigustamatult täitmata kinkega seotud koormise või tingimuse. Samuti vastavalt VÕS § 268 lõikele 1 kui kinkeleping on täidetud, võib kinkija lepingust taganeda ja kingitud eseme alusetu rikastumise sätete järgi kingisaajalt välja nõuda VÕS § 267 punktides 1-3 ettenähtud juhtudel. Eeltoodust lähtuvalt on käesoleva otsuse punktis 3.2.4 kehtestatud tasuta võõrandamise lepingu lisatingimus.

3. OTSUS 

3.1. Võõrandada tasuta Eesti Vabariigile (riigivara valitseja – Haridus- ja Teadusministeerium, asukohaga Munga 18, 50088 Tartu) Narva Linnavalitsuse Linnavara- ja Majandusameti (registrikood 75029837) bilansis olev järgmine linnavara – kinnistu Kraavi tänav 2, katastritunnus 51101:002:0065, maa sihtotstarve – 100% ühiskondlike ehitiste maa, pindala  5 024 m2, bilansilise maksumusega 19 057 462,06 krooni, mille oluliseks osaks on koolihoone, bilansilise maksumusega 15 256 632,82 krooni (edaspidi nimetatakse ka kinnistu).

3.2. Kehtestada järgmised kinnistu tasuta võõrandamise lisatingimused: 

3.2.1. Kinnistu kasutamine sihtotstarbeliselt Narva Vanalinna Riigikooli kasutamiseks.

3.2.2. Kinnistu võõrandamiseks või piiratud asjaõigustega koormamiseks peab Eesti Vabariik igakordselt saama Narva linnalt vastavasisulise kirjaliku nõusoleku. Kinnistusraamatusse peavad olema võõrandamise või koormamise ning tagasiostuõiguse kohta tehtud linna nõusolekut tõendavad kanded. 

3.2.3. Kinnistu võõrandamisega seotud tasud (notari tasu ja riigilõiv) tasub Eesti Vabariik. 

3.2.4. Juhul, kui Eesti Vabariik kasutab kinnistu muudel eesmärkidel, kui seaduses sätestatud ülesannete täitmiseks ning Narva Vanalinna Riigikooli kasutamiseks, või rikub punktides 3.2.2-3.2.3 sätestatud kohustust, on Narva linnal õigus taganeda tasuta võõrandamise lepingust nii enne kui ka pärast selle täitmist ning välja nõuda Eesti Vabariigilt üleantud kinnistu seaduses sätestatud korras.

3.3. Volitada linnapead Tarmo Tammiste’t allkirjastama Narva linna nimel vastav notariaalselt tõestatud leping.

4. RAKENDUSSÄTTED

4.1. Narva Linnavolikogu kantseleil teha käesolev otsust teatavaks Narva Linnavalitsusele ning Haridus- ja Teadusministeeriumile (asukoht Munga 18, 50088 Tartu). 

4.2.Narva Linnavolikogu otsus jõustub seadusega sätestatud korras.

4.3. Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

